รัฐบาลไทย-ข่าวทำเนียบรัฐบาล-"ยุติธรรม" เปิดสัมมนา "การเสพติด ย้อนอดีตสู่อนาคต" สะท้อนพฤติกรรมการเสพติด ลดปัญหาคนล้นคุก
วันพฤหัสบดีที่ 9 สิงหาคม 2561
"ยุติธรรม" เปิดสัมมนา "การเสพติด ย้อนอดีตสู่อนาคต" สะท้อนพฤติกรรมการเสพติด ลดปัญหาคนล้นคุก
"ยุติธรรม" เปิดสัมมนา "การเสพติด ย้อนอดีตสู่อนาคต" สะท้อนพฤติกรรมการเสพติด ลดปัญหาคนล้นคุก
ในวันพฤหัสบดีที่ ๙ สิงหาคม เวลา ๐๙.๐๐ น. พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม เป็นประธานเปิดการสัมมนา เรื่อง การเสพติด ย้อนอดีตสู่อนาคต : ปัญหาและทางออก (Back to the Future of Addiction : Problems and Solutions) ซึ่งกระทรวงยุติธรรม โดยโครงการกําลังใจในพระดําริพระเจ้าหลานเธอ พระองค์เจ้าพัชรกิติยาภา ร่วมกับ สํานักงาน ป.ป.ส. สสส. และศูนย์วิชาการสารเสพติดภาคเหนือ คณะแพทยศาสตร์ มหาวิทยาลัยเชียงใหม่ จัดขึ้นเพื่อถ่ายทอด แลกเปลี่ยนองค์ความรู้เรื่องการเสพติดที่มีมากกว่าการเสพติดยาเสพติดให้โทษ และสร้างความรู้ความเข้าใจต่อพฤติกรรมการเสพติดในบริบทของโลกาภิวัตน์และทุนนิยมสุดโต่งที่สังคมโลกและสังคมไทยประสบอยู่ในปัจจุบัน อันจะนําไปสู่การแสวงหาแนวทาง และนวัตกรรมการแก้ไขปัญหาการเสพติดและการนํากระบวนการทางอาญามาใช้มากเกินไป ซึ่งเป็นสาเหตุหนึ่งที่ทําให้เกิดปัญหาสภาวะผู้ต้องขังล้นเรือนจํา โดยมีนางกรรณิการ์ แสงทอง รองปลัดกระทรวงยุติธรรม นายวิทยา สุริยะวงค์ รองปลัดกระทรวงยุติธรรม ผู้บริหารกระทรวงยุติธรรม ผู้แทนหน่วยงานภาครัฐในกระบวนการยุติธรรมที่เกี่ยวข้องทั้งในและต่างประเทศ นักวิชาการ ภาคประชาชน ภาคประชาสังคม และภาคการศึกษา เข้าร่วมฯ ณ ห้องวิภาวดีบอลรูมA B Cโรงแรมเซนทารา แกรนด์ แอท เซ็นทรัลพลาซ่าลาดพร้าว กรุงเทพฯ
ทั้งนี้ งานสัมมนาดังกล่าว จัดขึ้นระหว่างวันที่ ๙ - ๑๐ สิงหาคม ๒๕๖๑ โดยมีปาฐกถาพิเศษจาก พลเอก ไพบูลย์ คุ้มฉายา องคมนตรี การบรรยายพิเศษจากนักวิชาการของมหาวิทยาลัยไซมอน เฟรเซอร์ ประเทศแคนาดา การเสวนาเรื่อง สุดแรงต้าน:การเพิ่มขึ้นของเทคโนโลยีและธุรกิจที่ทําให้เสพติด การบรรยายเรื่อง การเสพติดพฤติกรรม ในมุมมองทางการแพทย์ การเสวนาเรื่อง แนวทางการแก้ไขปัญหาการเสพติดอย่างยั่งยืน และการเสวนาเรื่อง หลากหลายมุมมองต่อปัญหาการเสพติดและคนล้นคุก เป็นต้น
รองนายกรัฐมนตรีและรัฐมนตรีว่าการกระทรวงยุติธรรม กล่าวว่า สังคมปัจจุบันกําลังถูกคุกคามจากปัญหาสิ่งเสพติด ที่มีอยู่รายล้อมรอบตัว ซึ่งปัญหายาเสพติด เป็นหนึ่งในปัญหาสิ่งเสพติดที่มีอยู่หลายอย่าง อาทิ การเสพติดสื่อออนไลน์ สื่อลามก การเสพติดพฤติกรรม และการเสพติดการใช้กระบวนการยุติธรรมทางอาญาในการจัดการและแก้ไขปัญหา โดยประเทศไทยจะคุ้นเคยกับคําว่ายาเสพติด ซึ่งถูกมองว่าเป็นปัญหาอาชญากรรมที่ต้องจัดการด้วยกระบวนการยุติธรรมทางอาญา โดยโทษจําคุกถูกนํามาใช้แก้ไขปัญหาเพื่อป้องกันอันตรายหรือความเสี่ยงที่อาจเกิดขึ้นได้จากยาเสพติด จนเกิดปัญหาผู้ต้องขังล้นเรือนจํา ทั้งๆ ที่มีปัญหาเรื่องสิ่งเสพติดในชีวิตประจําวันมากมาย แต่กลับถูกมองข้ามและขาดการป้องกันแก้ไข จนนําไปสู่การกระทําผิดกฎหมายและก่อคดีต่างๆ ที่มีให้เห็นในปัจจุบัน
ประเทศไทยมีจํานวนผู้ต้องขังเพิ่มขึ้นทุกเดือน ซึ่งในปัจจุบันมีจํานวนผู้ต้องขังประมาณ ๓๖๐,๐๐๐ ราย โดยมากเป็นอันดับที่ ๖ ของโลก และเมื่อพิจารณาคดีของผู้ต้องขังแล้ว พบว่า มากกว่า ๗๐% เป็นคดีที่เกี่ยวข้องกับยาเสพติด ทั้งนี้หวังเป็นอย่างยิ่งว่า การสัมมนาในครั้งนี้ จะทําให้เกิดการแลกเปลี่ยนความคิดเห็น การบูรณาการการทํางานระหว่างหน่วยงานที่เกี่ยวข้อง จนนําไปสู่การกําหนดแนวทาง แผนงาน โครงการ ให้หน่วยงานที่เกี่ยวข้องตั้งแต่ต้นน้ํา จนถึงปลายน้ํา มองเห็นแนวทางการดําเนินงานเพื่อป้องกันและแก้ไขปัญหาที่ชัดเจนและเป็นรูปธรรมต่อไป
นางกรรณิการ์ฯ กล่าวว่า การสัมมนาในครั้งนี้ จัดขึ้นเพื่อเปิดประเด็นและชักชวนให้ทุกภาคส่วนร่วมคิดและร่วมหาแนวทางป้องกันปัญหาการเสพติด เนื่องด้วยในยุคร่วมสมัย พฤติกรรมการเสพติดของมนุษย์ ไม่จําเป็นต้องเกิดจากยาเสพติดดังที่เคยเข้าใจกันมาแต่เดิม แต่อาจเกิดจากการเสพติดพฤติกรรมที่ทําให้เกิดการตอบสนองในสมองรูปแบบเดียวกันกับการใช้ยาเสพติด ซึ่งกําลังเป็นภัยคุกคามต่อมวลมนุษยชาติ โดยหากเสพติดสิ่งต่างๆ มากเกินไปจะนําไปสู่การเกิดปัญหาต่างๆ ในสังคม จนนําไปสู่การกระทําผิดกฎหมาย และเป็นปัจจัยสําคัญที่ทําให้เกิดปัญหาผู้ต้องขังล้นเรือนจํา